
Text rozhodnutia
Súd: Krajský súd Bratislava Spisová značka: 2S/37/2017 Identifikačné číslo súdneho spisu: 1017200245 Dátum vydania rozhodnutia: 28. 02. 2018 Meno a priezvisko sudcu, VSÚ: JUDr. Boris Suchovský ECLI: ECLI:SK:KSBA:2018:1017200245.1 Uznesenie Krajský súd v Bratislave v právnej veci žalobcu: F. A., trvale bytom S. XX, XXX XX Q., proti žalovanému: Centrum právnej pomoci, Námestie slobody 12, 810 05 Bratislava, v konaní o preskúmanie zákonnosti rozhodnutia žalovaného č. 2280/2017-PO-HA, R. z. 4965/2017 zo dňa 25.01.2017, takto r o z h o d o l : Správny súd konanie z a s t a v u j e. Žiaden z účastníkov nemá právo na náhradu trov konania. o d ô v o d n e n i e : 1. Žalobca sa žalobou doručenou tunajšiemu správnemu súdu dňa 20.02.2017 domáhal preskúmania zákonnosti rozhodnutia žalovaného č. 2280/2017-PO-HA, R. z. 4965/2017 zo dňa 25.01.2017, ktorým bolo zamietnuté odvolanie žalobcu a potvrdené rozhodnutie žalovaného č. 984/2017-KaPO, R. z. 746/2017 (14789/2016-KaBA). Predmetným prvostupňovým rozhodnutím bolo žalobcovi prerušené konania o nároku na poskytnutie právnej pomoci a zároveň bol vyzvaný, aby v lehote 20 dni odo dňa doručenia tohto rozhodnutia odstránil nedostatky podania a doplnil potvrdenia k príjmovej a majetkovej situácii. 2. Správny súd vyzval žalobcu pod následkom zastavenia konania na zaplatenie súdneho poplatku za podanie žaloby v sume 70,- eur v lehote 10 dní od doručenia, výzvou č. k. 2S/37/2017-25 zo dňa 13.11.2017, doručenou žalobcovi dňa 22.11.2017. 3. Následne žalobca podaním doručeným správnemu súdu dňa 27.11.2017 namietal výzvu na zaplatenie súdneho poplatku a taktiež vo svojom podaní uviedol, že je 70 ročný invalidný dôchodca. 4. Súd na základe uvedeného podania, ktoré posúdil na základe obsahu ako žiadosť o oslobodenie od súdnych poplatkov, zaslal žalobcovi výzvu č. 2S/37/2017-31 zo dňa 02.01.2018, doručenú žalobcovi dňa 24.01.2018, spolu s tlačivom na dokladovanie majetkových pomerov účastníka konania, ktorý navrhuje, aby mu bolo priznané oslobodenie od súdnych poplatkov. 5. Podaním doručeným Krajskému súdu v Bratislave dňa 09.02.2018 žalobca opätovne namietal jemu doručenú výzvu na zaplatenie súdneho poplatku za žalobu ako aj dokladovanie svojich majetkových pomerov. Taktiež uviedol, že už nepotrebuje na zastupovanie pred súdom právneho zástupcu nakoľko už si ho našiel. 6. Žalobca napriek výzvam správneho súdu súdny poplatok do dátumu vydania tohto rozhodnutia nezaplatil a ani nedoručil súdu vyplnené tlačivo pre dokladovanie pomerov účastníka konania, ktorý navrhuje, aby mu bolo priznané oslobodenia od súdnych poplatkov. 7. Podľa § 2 ods. l písm. a) zákona č. 71/1992 Zb. o súdnych poplatkoch a poplatku za výpis z registra trestov v znení neskorších predpisov (ďalej len „zákon o súdnych poplatkoch“), poplatníkom je navrhovateľ poplatkového úkonu, ak je podľa sadzobníka ustanovený poplatok z návrhu. 8. Podľa § 5 ods. l písm. a) zákona o súdnych poplatkoch, poplatková povinnosť vzniká podaním žaloby, návrhu, odvolania, žaloby na obnovu konania, dovolania, kasačnej sťažnosti alebo žiadosti na vykonanie poplatkového úkonu, ak je poplatníkom žalobca alebo navrhovateľ, odvolateľ, ten, kto podal žalobu na obnovu konania, dovolateľ a ten, kto podal kasačnú sťažnosť. 9. Podľa § 8 ods. 1 zákona o súdnych poplatkoch, poplatok za podanie návrhu alebo žiadosti, poplatok za uplatnenie námietky zaujatosti v konkurznom konaní alebo reštrukturalizačnom konaní podľa osobitného predpisu a poplatok za konanie o dedičstve je splatný vznikom poplatkovej povinnosti. 10. Podľa § 10 ods. 1 zákona o súdnych poplatkoch, ak nebol zaplatený poplatok splatný podaním žaloby, návrhu na začatie konania, dovolania alebo kasačnej sťažnosti, súd podľa § 9 <https://www.slov- lex.sk/pravne-predpisy/SK/ZZ/1992/71/20160701> vyzve poplatníka, aby poplatok zaplatil v lehote, ktorú určí, spravidla v lehote desiatich dní od doručenia výzvy; ak aj napriek výzve poplatok nebol zaplatený v lehote, súd konanie zastaví. O následkoch nezaplatenia poplatku musí byť poplatník vo výzve poučený. 11. Podľa § 10 ods. 3 prvej vety zákona o súdnych poplatkoch, prvoinštančný súd zruší uznesenie o zastavení konania pre nezaplatenie súdneho poplatku, ak bol súdny poplatok zaplatený v lehote určenej súdom podľa odseku 1 alebo ak sú na to dôvody podľa odseku 2. 12. Podľa § 14 ods. 3 zákona o súdnych poplatkoch, v sťažnosti proti rozhodnutiu o zastavení súdneho konania pre nezaplatenie súdneho poplatku nemožno namietať skutočnosti, ktoré nastali po uplynutí lehoty na zaplatenie súdneho poplatku. 13. Podľa § 14 ods. 4 zákona o súdnych poplatkoch, v konaní podľa tohto zákona koná a rozhoduje vyšší súdny úradník vrátane rozhodovania o zastavení konania. Sudca v konaní koná a rozhoduje o sťažnostiach proti rozhodnutiam vyššieho súdneho úradníka. Ak sa sťažnosti vyhovie v plnom rozsahu, rozhodnutie nemusí obsahovať odôvodnenie. 14. Keďže žalobca nezaplatil súdny poplatok ani v lehote určenej správnym súdom, správny súd postupoval v zmysle § 10 ods. 1 zákona o súdnych poplatkoch a predmetné konanie zastavil. 15. O náhrade trov konania správny súd rozhodol podľa § 170 písm. b) zákona č. 162/2015 Z. z. Správny súdny poriadok (ďalej len „SSP“) tak, že žiaden z účastníkov konania nemá právo na náhradu trov konania, nakoľko konanie bolo zastavené. Poučenie: Proti uzneseniu súdu prvej inštancie vydanému súdnym úradníkom, ktoré treba doručiť, je prípustná sťažnosť (§ 239 ods. 1 CSP). Sťažnosť môže podať ten, v koho neprospech bolo uznesenie vydané, a to v lehote 15 dní od doručenia uznesenia na súde, ktorý napadnuté uznesenie vydal (§ 240, § 242 CSP). V sťažnosti sa popri všeobecných náležitostiach podania uvedie, proti ktorému uzneseniu smeruje, v čom sa postup alebo uznesenie súdu považuje za nesprávne a čoho sa sťažovateľ domáha (§ 243 CSP). O sťažnosti rozhodne súd prvej inštancie uznesením spravidla bez nariadenia pojednávania (§ 248, § 249 CSP). Ak nie je sťažnosť dôvodná, súd sťažnosť zamietne. Ak je sťažnosť dôvodná, súd napadnuté uznesenie zruší alebo zmení; v prípade zrušenia uznesenia je súdny úradník viazaný právnym názorom súdu (§ 250 ods. 1 a 2 CSP). V sťažnosti proti rozhodnutiu o zastavení súdneho konania pre nezaplatenie súdneho poplatku nemožno namietať skutočnosti, ktoré nastali po uplynutí lehoty na zaplatenie súdneho poplatku (§ 14 ods. 3 zákona o súdnych poplatkoch).

